7.2.2023
RO
Jurnalul Oficial al Uniunii Europene
C 47/137 Miercuri, 6 iulie 2022
15. consideră că UE ar trebui să identifice organismele ONU și alte organizații multilaterale care sunt esențiale pentru promovarea dialogului politic, a convergenței și a soluțiilor politice la problemele globale și pentru stabilirea standardelor și ar trebui să definească obiective și priorități clare pentru dialog cu aceste organisme și organizații și sprijin pentru ele, inclusiv sprijin bugetar; reamintește, în acest sens, că UE și statele sale membre sunt deja principalii finanțatori ai ONU și ai multora dintre agențiile și programele sale, dar că acest angajament și sprijin pentru ONU nu înseamnă întotdeauna un impact mai puternic al UE, al statelor sale membre și al partenerilor cu aceeași viziune la nivelul pozițiilor-cheie ale ONU în cadrul forurilor multilaterale, ceea ce este deosebit de îngrijorător într-o perioadă în care regimuri nedemocratice precum Rusia se afirmă din ce în ce mai mult în astfel de foruri;
16.
atrage atenția asupra importanței geopolitice crescute a standardelor, în special în domeniul tehnologiei, și îndeamnă UE să acționeze strategic pentru a deveni o superputere în materie de stabilire a standardelor în cadrul forurilor multilaterale;
17.
invită UE, statele sale membre și partenerii cu aceeași viziune să se coordoneze mai bine în stabilirea unui sprijin comun pentru candidaturile la funcții de conducere în cadrul forurilor multilaterale; subliniază necesitatea coordonării cu partenerii cu aceeași viziune din alte regiuni ale lumii în lumina importanței principiului unei distribuții geografice echitabile a pozițiilor de conducere, punând un accent deosebit pe valorile democratice;
18. subliniază, în această privință, rolul-cheie pe care îl joacă Organizația pentru Securitate și Cooperare în Europa (OSCE) ca pilon al securității europene și cheamă la consolidarea în continuare a abordării cuprinzătoare a organizației în materie de securitate;
19.
invită UE să colaboreze cu ONU, cu organizațiile regionale și cu forurile internaționale, cum ar fi G7 și G20, precum și cu coalițiile ad hoc și în cadrul acestora, pentru a soluționa provocările mondiale cu care ne confruntăm și ne vom confrunta;
20.
invită Comisia și VP/ÎR să își elaboreze strategia în privința multilateralismului, inclusiv orientări actualizate periodic privind modul de acțiune în diferite foruri, tratând aspecte precum reforma sistemului ONU și un rol mai central și o reprezentare mai oficială a UE, precum și o viziune asupra unei noi ordini globale a cărei configurare ar putea revitaliza multilateralismul; este de părere că UE va trebui să construiască alianțe cu parteneri cu aceeași viziune pentru a dezvolta cooperarea multilaterală într-o gamă largă de foruri, dar că aceste alianțe nu vor implica întotdeauna aceiași actori, obiectivul trebuind însă să fie întotdeauna acela de a susține un sistem eficace de guvernanță globală guvernat de norme;
21. își reiterează pozițiile privind războiul de agresiune declanșat de Rusia împotriva Ucrainei exprimate în rezoluțiile anterioare;
22. condamnă în termenii cei mai fermi cu putință războiul de agresiune al Federației Ruse împotriva Ucrainei, precum și implicarea Belarusului în acest război și cere Rusiei să înceteze imediat toate activitățile militare din Ucraina și să retragă necondiționat toate forțele și echipamentele militare de pe întreg teritoriul recunoscut internațional al Ucrainei; subliniază că această agresiune militară și invazie constituie o încălcare gravă a dreptului internațional; consideră că invazia Rusiei în Ucraina constituie un atac nu numai împotriva unei țări suverane, dar și împotriva principiilor și mecanismelor de cooperare și securitate în Europa și a ordinii internaționale bazate pe norme, așa cum este definită în Carta ONU;
23. salută suspendarea Rusiei din cadrul Consiliului ONU pentru Drepturile Omului (CDO); salută deciziile organizațiilor internaționale, inclusiv în domeniul culturii și sportului, de a suspenda participarea Rusiei; invită liderii UE și liderii altor state să excludă Rusia din G20 și din alte organizații multilaterale de cooperare, cum ar fi Interpolul, Organizația Mondială a Comerțului, UNESCO și altele, ceea ce ar fi un semn important că comunitatea internațională nu va reveni la relații normale cu acest stat agresor;
24. subliniază că implementarea deplină și efectivă a sancțiunilor existente de către întreaga UE și de către aliații internaționali ai UE trebuie să fie acum o prioritate; invită UE să utilizeze forurile multilaterale pentru a asigura eficacitatea acestor sancțiuni;